題吳季章挹秀堂
作者：曾丰
朝代：宋

paragraphs: 造物鼎新開畫圖，江蟠前後山負隅。
一塵不動鷗出沒，萬變無心雲卷舒。
主人倚坐扶欄立，太清之氣交相襲。
風烟席上骨毛醒，文字場中星斗濕。
說詩遷史功日新，江山怪見無精神。
筆頭收拾珠玉去，夔爲酸鼻河伯顰。
填胸自有真瀟灑，沃眼更何須外假。
景饒眼飽欲著書，書成勿示斲輪者。